b'\n_START_ARTICLE_\nGuillain\xe2\x80\x93Barr\xc3\xa9n oireyhtym\xc3\xa4\n_START_PARAGRAPH_\nGuillain\xe2\x80\x93Barr\xc3\xa9n oireyhtym\xc3\xa4 on potilaan \xc3\xa4\xc3\xa4reishermostoa vaurioittava \xc3\xa4killinen autoimmuunisairaus, akuutti polyradikuliitti. Sen kuvasi Jean Landry vuonna 1859, mutta nimens\xc3\xa4 syndroomalle antoivat my\xc3\xb6hemmin Georges Guillain ja Jean Alexandre Barr\xc3\xa9._NEWLINE_Guillain\xe2\x80\x93Barr\xc3\xa9n oireyhtym\xc3\xa4n riskitekij\xc3\xb6it\xc3\xa4 ei juuri tunneta, mutta huomattava osa potilaista on hieman aiemmin sairastanut jonkin virus- tai bakteeri-infektion. Suomessa todetaan vuosittain noin 50\xe2\x80\x93100 tapausta. Yleisin aiheuttaja on kampylobakteeri. My\xc3\xb6s zikaviruksen yhteytt\xc3\xa4 oireyhtym\xc3\xa4\xc3\xa4n tutkitaan._NEWLINE_Oireyhtym\xc3\xa4ss\xc3\xa4 elimist\xc3\xb6n immuunipuolustus alkaa hy\xc3\xb6k\xc3\xa4t\xc3\xa4 hermoj\xc3\xa4rjestelm\xc3\xa4n lihasvoimaa s\xc3\xa4\xc3\xa4telev\xc3\xa4\xc3\xa4 osaa vastaan. Tyypillisi\xc3\xa4 oireita ovat raajojen puutuminen ja lihastoiminnan heikkeneminen. Oireita ovat my\xc3\xb6s kipu, verenpaineen ja syd\xc3\xa4mensykkeen muutokset sek\xc3\xa4 virtsaamis- ja ulostamish\xc3\xa4iri\xc3\xb6t. Oireyhtym\xc3\xa4 saattaa johtaa jonkinasteiseen v\xc3\xa4liaikaiseen halvaantumiseen. Vaikeimmissa tapauksissa potilas p\xc3\xa4\xc3\xa4tyy tilap\xc3\xa4iseen hengityslaitehoitoon. _NEWLINE_Noin 80\xe2\x80\x9390 prosenttia sairastuneista paranee t\xc3\xa4ysin noin vuoden kuluessa. 5\xe2\x80\x9310 prosentille j\xc3\xa4\xc3\xa4 pysyv\xc3\xa4 haitta, ja hoitomenetelmien kehittymisest\xc3\xa4 huolimatta edelleen nelisen prosenttia menehtyy sairauteen.'